tartuNLP/wikipedia-smugri-20251201 huggingface dataset:
Naivismia

Naivismia on huumoriyhtye Pedro’s Heavy Gentlemenin kuudes, vuonna 1984 julkaistu studioalbumi. Albumi on yhtyeen ensimmäinen, jolla ei ole vierailevia laulajia. Kaikissa kappaleissa laulaa yhtyeen johtohahmo Pedro Hietanen.
Levyn tunnetuin kappale on ”Palmu ja tähti”, josta tehtiin myös musiikkivideo Hittimittari-televisio-ohjelmaan.
Albumin kansikuvan on tehnyt Markus Heikkerö. Kansikuva toteutettiin ruiskumaalauksena, ja se on nykyään nykytaiteen museo Kiasman kokoelmissa.
Albumi julkaistiin Kerberos-levymerkillä LP-levynä ja C-kasettina. Albumia ei ole julkaistu CD-levynä.
Kappaleet.
Kaikki kappaleet säveltänyt ja sovittanut Pedro Hietanen ja sanoittanut Jukka Itkonen, ellei toisin mainita.
Corry Evans

Corry John Evans (s. 30. heinäkuuta 1990) on pohjoisirlantilainen jalkapalloilija, joka pelaa keskikenttäpelaajana. Hän edustaa Englannin mestaruussarjassa pelaavaa Sunderlandia.
Evans on Manchester Unitedin kasvatti, muttei pelannut seuran edustusjoukkueessa yhtään ottelua. Hän pelasi yhden liigaottelun ollessaan lainalla Englannin ykkösliigan Carlislessa syksyllä 2010. Kevätkauden 2011 hän oli lainalla Hull Cityssä ja siirto vakinaistettiin seuraavana kesänä. Hän pelasi Hullissa kaikkiaan 93 mestaruussarjaottelua ja teki kuusi maalia. 
Evans siirtyi vajaan miljoonan euron siirtosummalla Blackburn Roversiin kesällä 2013. Hän pelasi seurassa kauden 2020–2021 loppuun mennessä 206 liigaottelua, joissa hän teki neljä maalia.
Evans on pelannut vuodesta 2009 alkaen Pohjois-Irlannin maajoukkueessa 69 maaottelua ja tehnyt kaksi maalia. Hän oli avauskokoonpanossa kolmessa Pohjois-Irlannin ottelussa EM-kilpailuissa 2016. Hän on pelannut 15 MM- ja 22 EM-karsintaottelua. (tilanne heinäkuun 2022 lopussa)
Corry Evansin veli on jalkapalloilija Jonny Evans.
Irokeesi (hiustyyli)

Irokeesi, usein myös mohikaani (engl. "mohawk"), on erityisesti alakulttuurien, ensisijaisesti punkin, parissa suosittu hiustyyli. 
Irokeesissä pään keskikohdan hiusten on annettu kasvaa pidemmäksi, kun taas pään sivut on leikattu lyhyemmiksi, siiliksi, ajettu kaljuiksi tai ajettu eri kuvioita. Keskelle jätetyt hiukset nostetaan pystyyn esimerkiksi hiuslakalla tai kuumalla sokerivedellä. Föönataan kuivaksi niin kestää paremmin. Punk-tyyliset henkilöt eli punkkarit kasvattavat irokeesinsä joskus jopa lähes metrin pituisiksi, ja värjäävät ne räikeillä väreillä.
Sana "irokeesi" juontaa juurensa Amerikan irokeesi-intiaaneihin, joiden tunnusomaisena piirteenä on pidetty irokeesin tyylisiä kampauksia.
Eusebius Joseph Beltran

Eusebius Joseph Beltran (31. elokuuta 1934 – 12. syyskuuta 2025) oli yhdysvaltalainen roomalaiskatolinen arkkipiispa. Hänet vihittiin papiksi Atlantan hiippakuntaan 14. toukokuuta 1960 ja nimitettiin Tulsan hiippakunnan piispaksi 17. helmikuuta 1978. Piispaksi vihkiminen seurasi 20. huhtikuuta. Pääkonsekraattorina toimi Charles Alexander K. Salatka, jota avustivat Thomas Andrew Donnellan ja Andrew Joseph McDonald.
Beltran sai 24. marraskuuta 1992 nimityksen Oklahoma Cityn arkkipiispaksi, joksi hänet asetettiin 22. tammikuuta 1993. Hän jäi eläkkeelle 16. joulukuuta 2010.
Antônio Reis

Antônio Reis (28. lokakuuta 1885 – 14. syyskuuta 1960) oli brasilialainen roomalaiskatolinen piispa. Hänet vihittiin papiksi 30. marraskuuta 1910 ja nimitettiin Santa Marian hiippakunnan piispaksi 31. heinäkuuta 1931. Piispaksi vihkiminen seurasi 13. joulukuuta. Pääkonsekraattorina toimi João Batista Becker, jota avustivat Hermeto José Pinheiro ja Joaquim Ferreira de Melo.
Reis asetettiin virkaansa 13. tammikuuta 1932, ja hän toimi siinä, kunnes kuoli 74 vuoden iässä.
Theodore Reed

Theodore Reed (18. kesäkuuta 1887 Cincinnati, Ohio – 22. helmikuuta 1959 San Diego, Kalifornia) oli yhdysvaltalainen elokuvaohjaaja, mutta toimi myös näyttelijänä, käsikirjoittajana ja tuottajana. Hän oli Yhdysvaltain elokuva-akatemian johtajan virassa vuodet 1933–1934.
Reed syntyi vuonna 1887 Ohion Cincinnatissa ja kävi koulua Michiganin yliopistossa Ann Arborin kaupungissa. Reed aloitti viihdeuransa käsikirjoittana Douglas Fairbanksin tuotantoyhtiö Douglas Fairbanks Picturesilla vuonna 1918. Samana vuonna hän myös teki elokuvadebyyttinsä, mutta teki loppujen lopuksi vain kolme elokuvaa. Vuonna 1921 Reed teki ohjausdebyyttinsä "The Nut", jossa pääosaa esitti Douglas Fairbanks.
1920-luvulla Reed toimi tuotantopäällikkönä Fairbanksin tuotantoyhtiössä ja työskenteli muun muassa Fairbanksin arvostetuimmassa elokuvassa "Bagdadin varas" (1924). Äänielokuvien alkuaikoina Reed alkoi työskennellä United Artistsilla ohjaajana. Vuonna 1932 Reedistä tuli apulaistuottaja ja vuonna 1936 Reed palasi ohjaamaan. Hän ohjasi muun muassa elokuvia "Tropiikin öitä" (1938), "I'm from Missouri" (1939) ja "Those Were the Days!" (1940).
Theodore Reed kuoli 71-vuotiaana 22. helmikuuta 1959 San Diegossa, Kaliforniassa.
José Baréa

José Baréa (19. tammikuuta 1893 – 19. marraskuuta 1951) oli brasilialainen roomalaiskatolinen piispa. Hänet vihittiin papiksi 2. huhtikuuta 1918 ja nimitettiin Caxiasin hiippakunnan piispaksi 23. syyskuuta 1935. Piispaksi vihkiminen seurasi 19. tammikuuta 1936. Pääkonsekraattorina toimi João Batista Becker, jota avustivat Joaquim Ferreira de Melo ja Antônio Reis.
Baréa kuoli 58-vuotiaana virassa.
Paul-Werner Scheele

Paul-Werner Scheele (6. huhtikuuta 1928 – 10. toukokuuta 2019) oli saksalainen roomalaiskatolinen piispa. Hänet vihki papiksi Paderbornin arkkihiippakuntaan Lorenz Jäger 29. maaliskuuta 1952. Hänet nimitettiin sen vihkipiispaksi ja Druasin titulaaripiispaksi 20. tammikuuta 1975. Piispaksi vihkiminen seurasi 9. maaliskuuta. Pääkonsekraattorina toimi Johannes Joachim Degenhardt, jota avustivat Paul Heinrich Nordhues ja Friedrich Maria Rintelen.
Scheele sai 31. elokuuta 1979 nimityksen Würzburgin hiippakunnan piispaksi, joksi hänet asetettiin 21. lokakuuta. Hän jäi eläkkeelle 14. heinäkuuta 2003.
Ulrich Boom

Ulrich Boom (s. 25. syyskuuta 1947) on saksalainen roomalaiskatolinen piispa. Paul-Werner Scheele vihki hänet 27. heinäkuuta 1983 diakoniksi ja 25. helmikuuta 1984 papiksi Würzburgin hiippakuntaan.
6. joulukuuta 2008 Boom sai nimityksen Würzburgin vihkipiispaksi ja Sullectumin titulaaripiispaksi. Hänet vihittiin piispaksi 25. tammikuuta 2009. Pääkonsekraattorina toimi Friedhelm Hofmann, jota avustivat Scheele ja Helmut Bauer.
Friedhelm Hofmann

Friedhelm Hofmann (s. 12. toukokuuta 1942) on saksalainen roomalaiskatolinen piispa. Hänet vihki papiksi Kölnin arkkihiippakuntaan Joseph Höffner 3. helmikuuta 1969. Hänet nimitettiin Kölnin vihkipiispaksi ja Tadduan titulaaripiispaksi 25. heinäkuuta 1992. Piispaksi vihkiminen seurasi 13. syyskuuta. Pääkonsekraattorina toimi Joachim Meisner, jota avustivat Josef Plöger ja Walter Theodor Jansen.
Hofmann sai 25. kesäkuuta 2004 nimityksen Würzburgin piispaksi, joksi hänet asetettiin 19. syyskuuta.
Rodópi

Rodópi (, ; myös "Rodópit", "Rodópivuoret", "Rhodope") on vuoristo Kaakkois-Euroopassa Bulgarian ja Kreikan rajalla. Sen korkein huippu on Bulgarian puolella sijaitseva Golyam Perelik, jonka korkeus on 2 191 metriä. Korkein huippu Kreikan puolella on Delimpóska (Δελημπόσκα, 1 953 m).
Rodópivuoriston pinta-ala on noin 19 000 neliökilometriä. Sen pituus itä-länsisuunnassa on noin 240 kilometriä ja leveys pohjois-eteläsuunnassa noin 97 kilometriä. Vuoristosta suurin osa, noin 82 %, sijaitsee Bulgarian alueella maan eteläosassa. Se on maan suurin vuoristo ja käsittää seitsemäsosan maan pinta-alasta. Kreikan puolella vuoristo sijaitsee Itä-Makedonian ja Traakian alueella maan koillisosassa. Kreikan Rodópin alueyksikkö on saanut nimensä vuoristosta. Vuoristo jaetaan usein korkeampaan Läntiseen Rodópiin ja matalampaan Itäiseen Rodópiin. Keskisellä Rodópilla sijaitsevat Koúla-vuoret. Rodópivuorten pohjoispuolella sijaitsevia vuorijonoja Bulgariassa ovat Rila- ja Pirin-vuoristot.
Läntisillä Rodópivuorilla on mannerilmasto ja Itäisillä Rodópeilla välimerellinen ilmasto. Alueen kasvillisuus on erittäin monipuolinen. Lajeja on tunnistettu yli 11 900 ja monet niistä ovat kotoperäisiä. Lintulajeista tunnetuimpia ovat päiväpetolinnut kuten keisarikotka, muuttohaukka, hanhikorppikotka ja pikkukorppikotka. Vuorilla on useita luonnonsuojelualueita.
Kreikkalaisessa mytologiassa vuoristo on saanut nimensä najadi-nymfi Rhodopesta, joka oli Hebroksen tai Strymonin tytär ja Haimoksen sisar tai puoliso. Haimos ja Rhodope loukkasivat jumalia kutsumalla toisiaan nimillä ”Zeus” ja ”Hera”, minkä johdosta heidät muutettiin rangaistukseksi vuoriksi. Vuoristo oli mytologiassa myös Orfeuksen syntymäpaikka.
Brandon Bass

Brandon Samuel Bass (s. 30. huhtikuuta 1985) on yhdysvaltalainen koripalloilija, joka pelaa Boston Celticsissä, NBA:ssa.
203 senttimetriä pitkä ja 113 kiloa painava Bass varattiin New Orleans Hornetsiin toisella kierroksella numerolla 33 . Hän ilmoittautui alkujaan jo , mutta veti itsensä pois ja palasi kaudeksi yliopistosarjaan. Hän pelasi myös toisen kauden yliopistossa, jossa hänet nimettiin vuoden pelaajaksi 2005.
26. heinäkuuta 2007 Bass suostui allekirjoittamaan sopimuksen Dallas Mavericksin kanssa. Sopimuksen ehtoja ei julkistettu. Ennen kautta 2008-2009 hän allekirjoitti sopimuksen, jonka arvo oli 1 590 000 dollaria.
10. heinäkuuta 2009 hän teki sopimuksen Orlando Magicin kanssa. Hänet kaupattiin Boston Celticsiin joulukuussa 2011. Tilalle Magic sai Glen Davisin ja Von Waferin. Ensimmäisen pelissään Celticsissä hän oli kentällä 28 minuuttia ja teki 20 pistettä.
Hänellä on nuorempi veli Chris Bass, joka pelaa koripalloa Louisiana Statessa. 
14. heinäkuuta 2012 Bass allekirjoitti kolme vuotta kestävän jatkosopimuksen Celticsin kanssa. Hän tienaa sinä aikana 20 miljoonaa dollaria.
Ahti Laitinen

Ahti Ilkka Laitinen (s. 24. huhtikuuta 1946 Laukaa) on Turun yliopiston oikeussosiologian ja kriminologian professori.
Kirjoja.
Ahti Laitinen on kirjoittanut ja toimittanut useita rikosoikeuden alan kirjoja.
Nei Paulo Moretto

Nei Paulo Moretto (25. toukokuuta 1936 Caxias do Sul – 6. huhtikuuta 2023 Caxias do Sul) oli brasilialainen roomalaiskatolinen piispa. Hänet vihittiin papiksi 2. heinäkuuta 1961 ja nimitettiin Cruz Altan hiippakunnan piispaksi 16. marraskuuta 1972. Piispaksi vihkiminen seurasi 28. tammikuuta 1973. Pääkonsekraattorina toimi Alfredo Vicente Scherer, jota avustivat Umberto Mozzoni ja Benedito Zorzi.
Moretto sai 21. tammikuuta 1976 nimityksen Caxias do Sulin hiippakunnan koadjuuttoripiispaksi ja Thubursicumin titulaaripiispaksi. 26. toukokuuta 1983 hänestä tuli Caxias do Sulin piispa, jona hän toimi, kunnes jäi eläkkeelle 6. heinäkuuta 2011.
Alfio Rapisarda

Alfio Rapisarda (s. 3. syyskuuta 1933) on italialainen roomalaiskatolinen arkkipiispa. Hänet vihki papiksi Guido Luigi Bentivoglio 14. heinäkuuta 1957, ja hänet nimitettiin Cannaen titulaariarkkipiispaksi sekä apostoliseksi nuntiukseksi Boliviaan 22. huhtikuuta 1979. Piispaksi vihkiminen seurasi 27. toukokuuta. Pääkonsekraattorina toimi paavi Johannes Paavali II, jota avustivat Duraisamy Simon Lourdusamy ja Eduardo Martínez Somalo.
Rapisarda sai 29. tammikuuta 1985 nimityksen apostoliseksi pro-nuntiukseksi Zaireen. 2. kesäkuuta 1992 hänet nimitettiin apostoliseksi nuntiukseksi Brasiliaan ja 12. lokakuuta 2002 Portugaliin. Hän jäi eläkkeelle 8. marraskuuta 2008.
Jorge Ortiga

Jorge Ferreira da Costa Ortiga (s. 5. maaliskuuta 1944, Vila Nova de Famalicão) on portugalilainen roomalaiskatolinen arkkipiispa. Hänet vihittiin papiksi Bragan arkkihiippakuntaan 9. heinäkuuta 1967 ja nimitettiin sen vihkipiispaksi sekä Nova Barbaran titulaaripiispaksi 9. marraskuuta 1987. Piispaksi vihkiminen seurasi 3. tammikuuta 1988. Pääkonsekraattorina toimi Eurico Dias Nogueira, jota avustivat António de Castro Xavier Monteiro ja Carlos Francisco Martins Pinheiro.
Ferreira da Costa Ortiga sai 5. kesäkuuta 1999 nimityksen Bragan arkkipiispaksi.
Pedro Casaldáliga

Pedro Casaldáliga Plá (16. helmikuuta 1928 – 8. elokuuta 2020) oli Espanjassa syntynyt, Brasiliassa toiminut roomalaiskatolinen piispa. Hänet vihittiin klaretiinien papiksi 31. toukokuuta 1952 ja nimitettiin São Félixin apostoliseksi hallitsijaksi 27. huhtikuuta 1970 ja prelaatiksi (samalla Altavan titulaaripiispaksi) 27. elokuuta 1971. Piispaksi vihkiminen seurasi 23. lokakuuta. Pääkonsekraattorina toimi Fernando Gomes dos Santos, jota avustivat Tomás Balduino ja Juvenal Roriz.
Casaldáliga erosi titulaarihiippakunnan johdosta 26. toukokuuta 1978, mutta jatkoi São Félixin prelaattina toimimista, kunnes jäi eläkkeelle 2. helmikuuta 2005.
Casaldáliga oli keskeinen menestyksen teologian edustaja. Hän oli myös julkaistu runoilija, jonka teoksia on käännetty paljon. Hänestä tuli vuonna 2000 Universidade Estadual de Campinasin kunniatohtori.
Seestin ilotuliteonnettomuus

Seestin ilotuliteonnettomuus oli Seestin kaupunginosassa Tanskan Koldingissa 3. marraskuuta 2004 tapahtunut onnettomuus. Onnettomuus sai alkunsa kaupunginosassa sijainneesta ilotulitetehtaasta, josta puolestaan tuho levisi myöhemmin ympäri kaupunkia. Koko onnettomuudessa loukkaantui yhteensä 24 ihmistä ja yhden ihmisen tiedetään menehtyneen. Onnettomuus aiheutti myös 2 000 ihmisen evakuoinnin ja kahdeksan pelastusajoneuvon tuhoutumisen. Onnettomuuden seurauksena kaikki tehtaan vieressä asuneet ihmiset evakuoitiin, mutta muita kehotettiin pysyttelemään sisätiloissa.
Tietojen mukaan koko onnettomuudessa vaurioitui 355 taloa, ja niistä 176 raunioitui asuinkelvottomaksi. Myöhemmin todettiin 2 107 talon vaurioituneen räjähdyksestä, ja kaikkien vahinkojen korjaukseen sanottiin kuluvan 100 miljoonaa euroa. N.P Johnsensin ilotulitetehdas oli ennen tuhoutumistaan suurin ilotulitteiden maahantuoja Tanskassa: sen markkina-osuus oli 25 %. Ennen onnettomuutta tehtaan varastoon lastattiin 284 nettotonnia raketteja (jossa 300 nettotonnia oli suurin sallittu määrä). Myöhemmin onnettomuuden sattuessa luultiin ensin, että tehtaaseen olisi lastattu sallittua enemmän raketteja. Koko onnettomuus oli johtunut erehdyksestä, jossa yksi ilotulitelaatikoista oli pudonnut maahan ja syttynyt, mikä puolestaan aiheutti yhdessä muiden ilotulitteiden kanssa laajaan osaan kaupunkia iskeneen ilotulitesateen.
Lopulta erehdyksen aiheuttaneiden kahden työntekijän oli pitänyt juosta ulos varastosta. Kun palokunta saapui paikalle, se totesi, että tulen sammuttaminen lisäongelmia aiheuttamatta oli mahdotonta ja että kun tulipalo sytytti muutkin ilotulitepaketit, ne aiheuttivat entistä ankarampia räjähdyksiä.
Antonio Juan Baseotto

Antonio Juan Baseotto (4. huhtikuuta 1932 Buenos Aires – 26. toukokuuta 2025) oli argentiinalainen roomalaiskatolinen piispa. Hänet vihittiin redemptoristien papiksi 6. huhtikuuta 1957 ja nimitettiin Añatuyan hiippakunnan koadjuuttoripiispaksi 1. helmikuuta 1991. Piispaksi vihkiminen seurasi 27. huhtikuuta. Pääkonsekraattorina toimi Jorge Gottau, jota avustivat Manuel Guirao ja Ubaldo Calabresi.
Baseottosta tuli Añatuyan piispa 21. joulukuuta 1992. Hän sai 8. marraskuuta 2002 nimityksen Argentiinan sotilaspiispaksi, joksi hänet asetettiin 18. joulukuuta. Hän jäi eläkkeelle 15. toukokuuta 2007.
Hugolino Cerasuolo Stacey

Hugolino Cerasuolo Stacey (4. huhtikuuta 1932 Guayaquil – 24. toukokuuta 2019) oli ecuadorilainen roomalaiskatolinen piispa. Hänet vihittiin fransiskaanien papiksi 29. kesäkuuta 1954 ja nimitettiin Galápagosin prefektiksi 3. lokakuuta 1967. Hän sai 30. toukokuuta 1975 nimitykset Guayaquilin arkkihiippakunnan vihkipiispaksi ja Valerian titulaaripiispaksi. Piispaksi vihkiminen seurasi 6. heinäkuuta. Pääkonsekraattorina toimi Bernardino Carlos Guillermo Honorato Echeverría Ruiz, jota avustivat Ernesto Alvarez Alvarez ja Cándido Rada Senosiáin.
Cerasuolo Stacey nimitettiin 2. toukokuuta 1985 Lojan piispaksi, jona hän toimi, kunnes jäi eläkkeelle 15. kesäkuuta 2007.
Jackie Daniels

Jackie Daniels (s. 4. marraskuuta 1989 Glendale, Arizona, Yhdysvallat) on yhdysvaltalainen pornonäyttelijä. Hän on toiminut myös "Penthousen" mallina.
Ura.
Daniels aloitti stripparina 18-vuotiaana, jolloin hänen esiintyjänimensä oli Whiskey. Daniels tanssi yhteensä kaksi ja puoli vuotta. Hän siirtyi pornoelokuvien pariin vuonna 2008, mutta jatkoi vielä vuoden ennen kuin vaihtoi uraa lopullisesti. Vuonna 2010 Daniels huomioitiin "The Sex Files: A Dark XXX Parody" elokuvasta AVN-ehdokkuudella parhaasta ryhmäseksikohtauksesta, yhdessä Charley Chasen, Gracie Glamin, Pike Nelsonin ja Angelica Ravenin kanssa. Vuotta myöhemmin Daniels oli toistamiseen ehdolla AVN-palkinnon voittajaksi kahdessa eri luokassa elokuvista "WKRP in Cincinnati: A XXX Parody" ja "The Big Lebowski: A XXX Parody".
Al Stillman

Al Stillman (26. kesäkuuta 1906 New York – 1979) oli yhdysvaltalainen sanoittaja. Hänen yhteistyökumppaneitaan olivat mm. säveltäjät Arthur Schwartz, George Gershwin, Ernesto Lecuona, Robert Allen, Fred Ahlert, Percy Faith ja Paul McGrane. Hän työskenteli useissa näyttämöteoksissa, ja hän kirjoitti "Karnevaalin pyörteissä" -elokuvassa esitettyjen kappaleiden sanoja. Lisäksi hänen kappaleitaan oli "Kardinaalissa". Varsinkin hänen yhteistyönsä Allenin kanssa oli menestyksekästä, ja hänen sanoittamiaan kappaleita ovat esittäneet muiden muassa Ella Fitzgerald, Glenn Miller ja Johnny Mathis. Hänet otettiin Songwriters Hall of Fameen vuonna 1982.
Stillman valmistui New Yorkin yliopistosta. Hän kirjoitti aluksi Franklin Pierce Adamsin kolumniin, ja vuonna 1933 hänestä tuli Radio City Music Hallin vakituinen kirjoittaja.
Rosendo Huesca Pacheco

Rosendo Huesca Pacheco (3. maaliskuuta 1932 – 25. marraskuuta 2017) oli meksikolainen roomalaiskatolinen arkkipiispa. Hänet vihittiin papiksi Puebla de los Angelesin arkkihiippakuntaan 28. lokakuuta 1956 ja nimitettiin sen vihkipiispaksi sekä Themisoniumin titulaaripiispaksi 30. toukokuuta 1970. Piispaksi vihkiminen seurasi 24. elokuuta. Pääkonsekraattorina toimi Octaviano Márquez y Tóriz, jota avustivat Emilio Abascal y Salmerón ja Luis Guízar y Barragán.
Huesca Pacheco sai 28. syyskuuta 1977 nimityksen Puebla de los Angelesin arkkipiispaksi, joksi hänet asetettiin 26. marraskuuta. Hän jäi eläkkeelle 5. helmikuuta 2009.
James Chan Soon Cheong

James Chan Soon Cheong (26. heinäkuuta 1926 – 22. huhtikuuta 2023) oli malesialainen roomalaiskatolinen piispa. Hänet vihittiin papiksi 9. elokuuta 1959 ja nimitettiin Malacca-Johorin hiippakunnan (sittemmin Melaka-Johor) piispaksi 18. joulukuuta 1972. Piispaksi konsekroinnin suoritti 8. kesäkuuta 1973 Dominic Vendargon, jota avustivat Michel Olçomendy ja Gregory Yong Sooi Ngean.
Chan Soon Cheong jäi eläkkeelle 10. joulukuuta 2001.
Meri-Tuuli

Höyrylaiva Meri-Tuuli oli Kotkaan rekisteröity vuonna 1905 Yhdysvalloissa rakennettu pikimänty- ja tammirunkoinen 770 bruttorekisteritonnin rahtialus. Alun perin alus oli rakennettu purjelaivaksi, mutta sen purjeet poistettiin, ja siihen asennettiin 230 hevosvoiman höyrykone. Alus oli ostettu Suomeen Norjasta talvi- ja jatkosotien jälkeen, ja se katsastettiin Itämeren liikenteeseen toukokuussa 1947. Alus upposi Siikajoen Tauvon edustalle syyskuussa 1947.
Alus lähti viimeiselle matkalleen Oulun Toppilan satamasta 23. syyskuuta 1947 lastinaan 33 000 kuutiojalkaa haapatukkeja ja määränpäänään Hysbyvikin tulitikkutehdas Etelä-Ruotsissa. Kun alus ehti Kokkolan edustalle, nousi 7–8 beaufortin myrsky, jonka vuoksi aluksen päällikkö päätti hakeutua suojaan Ykspihlajan satamaan Kokkolaan. Tässä kuitenkin epäonnistuttiin myrskyn vuoksi, ja samalla laivalla havaittiin vuoto. Pumput eivät voimakkaan keinunnan vuoksi toimineet täydellä teholla, jolloin alus jouduttiin kääntämään myötätuuleen. Tuulensuunnan vuoksi alus ei voinut yrittää Raahen satamaan, koska keinunta olisi heikentänyt pumppujen tehoa. Laivaneuvottelun jälkeen päällikkö päätti suunnata Hailuodon taakse tuulensuojaan. Aluksen ohittaessa Nahkiaisen majakkalaivan se viestitti majakkalaivalle tiedon tilanteesta valomerkein.
Lähellä Hailuotoa myrsky kääntyi länteen, ja sivuaallokon seurauksena vuoto lisääntyi, jolloin alus jouduttiin kääntämään myötätuuleen kohti rannikkoa. Alusta päätettiin yrittää keventää päästämällä kansilasti mereen, mutta tässä ei kuitenkaan onnistuttu, sillä haapatukit eivät vierineet yli laidan. Tämän jälkeen vesi alkoi nousta ja höyrykattiloiden tulet sammuivat. Alus laski ankkurin noin kolmen meripeninkulman päässä Tauvon majakasta kello kahdeksan aamulla 25. syyskuuta. Alus käännettiin vastatuuleen tarkoituksena pitää se mahdollisimman kauan pinnalla. Korkea aalto heitti kansilastin vasten hyttirakenteita vieden ne mennessään, ja yksi pelastusveneistä karkasi. Toiseen vaurioituneeseen veneeseen pääsi viisi miestä mukaan lukien aluksella matkustajina olleet laivanvarustaja Ilmari Tuuli ja hallitussihteeri Erkki Tuuli, ja he pelastuivat veneen ajautuessa rantaan Tauvossa. Alukselle jäivät päällikkö ja yksi matruusi. Muut kuusi miehistönjäsentä olivat kadonneet mereen.
Alus vajosi aaltoihin perä edellä, mutta keula pysyi pinnalla. Matruusi pelastautui mastoon, ja päällikkö piti kiinni mistä sai. Heidät pelasti luotsipiirin alus "Perämeri" puolenpäivän aikaan. Ennen uppoamistaan alus oli menettänyt peräpeilinsä ja oli lähes hajoamistilassa. Alus vajosi kymmenen sylen syvyyteen, mutta nousi jälleen pintaan 30. syyskuuta kelluen kumollaan. 42,5 metrin pituinen hylyn pohjaosa lepää ylösalaisin Siikajoen suulla Simppusäikän matalikolla matalassa vedessä, ja siitä noin 900 metriä pohjoiseen on todennäköisesti hylyn toinen osa.
Yutyrannus

Yutyrannus oli höyhenpeitteisten dinosaurusten suku. Sen ainoa laji on Kiinasta löytynyt "Yutyrannus huali", jonka fossiilista tieto julkaistiin Nature-lehdessä keväällä 2012. Yutyrannus oli lähes 10 metriä pitkä ja painoi yli tonnin. Se on "Tyrannosaurus rexin" sukua. Se on tunnistettu kolmesta lähes täydellisestä luurangosta, jotka löytyivät Liaoningin maakunnasta. Löydöstä tekee merkittävän se, että se todistaa myös suurikokoisilla tyrannosaureilla olleen untuvan kaltaiset sulat.
Larry Evans

Larry Melvyn Evans (22. maaliskuuta 1932 New York – 15. marraskuuta 2010) oli yhdysvaltalainen shakin suurmestari, shakkikirjailija ja shakkikolumnisti.
Evans voitti Yhdysvaltain shakkimestaruuden viisi kertaa vuosien 1951 ja 1980 välillä ja pelasi Yhdysvaltain joukkueessa shakkiolympialaisissa yhdeksän kertaa. Hän kirjoitti yli 20 shakkiaiheista kirjaa ja toimitti shakkipalstaa nimeltä "Evans on Chess", jota julkaistiin yli 50 yhdysvaltalaisessa sanomalehdessä.
Pavel Landgraf

Hermann Paul (Pavel) Landgraf (18. syyskuuta 1940 Praha – 20. marraskuuta 2017 Helsinki) oli suomalainen taidemaalari. Hän opiskeli maalausta ja taidehistoriaa Frankfurt am Mainin Städel-koulussa ja Pariisin École des Beaux-Arts -taideakatemiassa. Landgraf oli taidemaalariliiton ja Kiilan jäsen. Hän asui Suomessa vuodesta 1973 lähtien.
Landgrafin teokset jakautuvat abstrakteihin ja figuratiivisiin maalauksiin. Jälkimmäisiin kuuluu mm. sarja pulloasetelmia. 
Landgrafilla oli ”ekspressiivinen” vaihe, jolloin hänellä oli konkreettinen mielikuva valmiista taulusta nimineen, kun taas myöhemmin hän antoi maalausprosessin aikana yhä enemmän tilaa leikkimisvietilleen. Abstrakteissa teoksissaan Landgraf maalaa spontaanisti, käyttäen värejä tunnetilojensa ja valo-olosuhteiden mukaan (esim. "Nunc stans" -sarjassa). Uudempaa työskentelytapaa edustaa sarja "Der Maler malt": taiteilija valitsee pieniä levymäisiä alustoja, joihin hän on sekoittanut värejä, ja julistaa ne ilman suurempia muutoksia valmiiksi tauluiksi. Taulujen pyöristetyt kulmat tuovat mieleen paletin muodon.
Duell Yhtiöt

Duell Yhtiöt Oy on suomalainen maahantuonti-, suoramyynti- ja markkinointiorganisaatio. Sen tuotevalikoimaan kuuluvat pääsääntöisesti toimisto-, ensiapu- ja työturvallisuustarvikkeet. Yrityksen pääkonttori ja varasto sijaitsevat Turussa. Yrityksellä on kolme tytäryhtiötä.
Vuonna 2010 yhtiön liikevaihto oli 1,4 miljoonaa euroa.
Historia.
Duell Yhtiöt Oy perustettiin Turussa vuonna 1999. Sen toiminta lähti liikkeelle toimistotarvikkeiden myyntitoiminnalla. Yrityksen perustivat Petteri Nevalainen sekä Pasi Nousiainen. Vuonna 2011 yrityksen hallinto ja varasto muuttivat yhteisen katon alle Turun Biolaakson yritysalueelle.
Duell Office.
Duell Office Oy on suomalainen atk-huolto- sekä toimistotarvikkeiden myynti- ja markkinointiorganisaatio. Duell Office on osa Duell Yhtiöt Oy -konsernia. Duell Officen toiminta aloitettiin 1999. Yrityksellä on oma tuotemerkki, Duell Markers, jonka alaisuudessa markkinoidaan maali- sekä mustetusseja.
Duell Medic.
Medic Ensiaputarvike Oy on suomalainen ensiaputarvikkeiden myynti- ja markkinointiorganisaatio. Duell Medic on osa Duell Yhtiöt Oy -konsernia. Duell Medicin toiminta aloitettiin 2004.
Safe.
Safe Työsuojelutarvike Oy on suomalainen teollisen tuotannon työturvallisuustarvikkeiden myynti- ja markkinointiorganisaatio. Safe on osa Duell Yhtiöt Oy -konsernia. Safe Oy:n toiminta aloitettiin 2006.
Duell for Kids.
Duell for Kids on Duell Yhtiöiden hyväntekeväisyysohjelma, jolla tuetaan lapsien ja nuorten parissa toimivia yhdistyksiä ja järjestöjä. Vuonna 2011 Duell for Kids tuki Lastenklinikoiden Kummeja.
Charles Sheaffer

Charles Miller Sheaffer nuorempi (6. joulukuuta 1904 – 28. elokuuta 1989) oli yhdysvaltalainen maahockeypelaaja. Hän kilpaili vuoden 1932 kesäolympialaisissa Los Angelesissa ja sai joukkueineen pronssia. Lisäksi hän osallistui vuoden 1936 kesäolympialaisiin Berliinissä ja oli mukana sijoittumassa kymmenenneksi.
Sheaffer oli kotoisin Pennsylvaniasta, valmistui Pennsylvanian yliopistosta ja työskenteli vakuutuskauppiaana.
Robert Hennet

Robert Joseph Charles Hennet (22. tammikuuta 1886 – 1930) oli belgialainen miekkailija. Hän oli mukana voittamassa kultaa kalvan joukkuekilpailussa vuoden 1912 kesäolympialaisissa Tukholmassa. Hän kilpaili siellä myös floretin yksilökilpailussa ja säilän joukkuekilpailussa.
Hennet osallistui vielä kesäolympialaisiin 1920 Antwerpenissä kilpaillen floretin sekä säilän joukkuekilpailuissa ja lisäksi säilän yksilökilpailussa.
Aldo Aureggi

Aldo Aureggi (6. lokakuuta 1931 Rooma – 21. elokuuta 2020) oli italialainen miekkailija ja olympiamitalisti.
Aureggi saavutti floretin joukkuekilpailussa olympiahopeaa Rooman kesäolympialaisissa 1960 ja MM-pronssia vuonna 1957. Hän kuoli 88-vuotiaana 21. elokuuta 2020.
Laverne Eve

Laverne Eve (s. 16. kesäkuuta 1965 Nassau) on bahamalainen keihäänheittäjä.
Eve on osallistunut olympialaisiin Soulissa 1988, Atlantassa 1996, Sydneyssä 2000, Ateenassa 2004 ja Pekingissä 2008. Ateenassa hän selviytyi loppukilpailuun ja sijoittui kuudenneksi tuloksella 62,77 m. Hän on vanhin olympialaisten keihäänheittokilpailuun osallistunut. Maailmanmestaruuskilpailuihin hän on osallistunut yhdeksän kertaa vuosina 1987, 1991, 1995, 1997, 1999, 2001, 2003, 2005 ja 2007. Loppukilpailuun hän selviytyi Pariisissa 2003, jossa heitti kahdeksanneksi tuloksella 59,60 m sekä Helsingissä 2005, jossa heitti kymmenenneksi tuloksella 57,10 m. Helsingin MM-kilpailuissa hänestä tuli MM-kisojen vanhin loppukilpailuun selviytynyt naiskeihäänheittäjä ja Osakassa 2007 vanhin MM-kisoihin osallistunut keihäänheittäjä.
Kansainyhteisön kisoissa Eve voitti kultaa vuonna 2002 ja hopeaa 2006. Pan-Amerikan kisoissa hän sijoittui toiseksi vuosina 1995 ja 2003 sekä kolmanneksi vuosina 1999 ja 2007. Keski-Amerikan ja Karibian kisoissa hän sijoittui kuulantyönnössä kolmanneksi vuonna 1993 ja keihäänheitossa kolmanneksi vuosina 1998 ja 2006. Yleisurheilun Keski-Amerikan ja Karibian mestaruuskisoissa Eve voitti keihäänheiton mestaruuden vuosina 1989, 1991, 1999, 2001, 2003, 2005 ja 2008. Yleisurheilun maailmancupissa 1989 hän sijoittui keihäänheitossa kolmanneksi Amerikan joukkueessa.
Even ennätys vanhalla keihäsmallilla on 64,78 m (vuonna 1989) ja uudella keihäsmallilla 63,73 m (2000). Lisäksi hän on työntänyt kuulaa 15,82 m (1994), heittänyt kiekkoa 52,52 m (1990) ja moukaria 54,90 m (1999). Hänen keihäänheittoennätyksensä oli vielä kesäkuussa 2017 Bahaman ennätys. Kiekkoennätys oli Bahaman ennätys vuoteen 2016 asti. Syyskuussa 2005 hän heitti Monacossa 40-vuotiaiden maailmanennätyksen 61,96 m ja kesäkuussa 2010 Nassaussa 45-vuotiaiden maailmanennätyksen 53,88 m.
Alberto Pellegrino

Alberto Pellegrino (20. toukokuuta 1930 Tunis – 9. maaliskuuta 1996 Milano) oli italialainen miekkailija. Hän oli mukana voittamassa kultaa kalvan joukkuekilpailussa kesäolympialaisissa 1956.
Kesäolympialaisissa 1960 Pellegrino joukkueineen voitti kultaa kalvalla ja sai hopeaa floretilla; hän osallistui myös yksilökilpailuun molemmissa. Hän osallistui vielä kesäolympialaisiin 1964 saaden kalvan joukkuekilpailussa hopeaa. Hän kilpaili jälleen siinä myös yksilönä.
Jamesoninmamba

Jamesoninmamba ("Dendroaspis jamesoni") on Länsi- ja Keski-Afrikassa elävä käärmelaji. Se on erittäin nopealiikkeinen ja tappavan myrkyllinen. Jamesoninmamba on sukua mustamamballe, vihermamballe ja lännenvihermamballe.
Koko ja ulkonäkö.
Jamesoninmamba kasvaa 1,5–2,2 metriä pitkäksi, mutta jotkin yksilöt ovat kasvaneet jopa 3,6-metrisiksi. Käärmeen selkäpuoli on tummanvihreä tai kellertävänvihreä, vatsapuoli vaaleanvihreä tai kellertävä.
National Historic Landmark

National Historic Landmark (NHL) on rakennus, rakennelma tai paikka, jonka Yhdysvaltain hallinto on tunnustanut historiallisesti merkittäväksi kohteeksi. Niitä on alle 2 500 historiallisten kohteiden kansallisen rekisterin yli 80 000 kohteesta.
NHL-ohjelma on liittovaltion hallinnoima, ja NHL-kohde voi olla paikka, joka on vahvasti yhdistetty johonkin merkittävään tapahtumaan Yhdysvaltain historiassa tai joka on ollut tärkeässä asemassa merkittävän maan historiaan vaikuttaneen henkilön elämässä, tai erityinen rakennus, joka edustaa jotain tiettyä tekniikkaa tai rakennustyyppiä, tai se voi olla paikka, josta voi saada merkittävää arkeologista tietoa historiasta.
Ruukin Into

 Ruukin Into on siikajokelainen urheiluseura, aikaisemmalta nimeltään Ruukin Isku (1918–1938), on perustettu 1938. Seurassa on pelattu pesäpalloa, lentopalloa, jalkapalloa, kaukalopalloa ja vuodesta 1998 lähtien salibandya. Nykyisin Innossa harrastetaan aktiivisimmin frisbeegolffia. Seuran nimi tulee Ruukin taajamasta.
Henryk Rozmiarek

Henryk Rozmiarek (13. tammikuuta 1949 Poznań – 10. maaliskuuta 2021) oli puolalainen käsipalloilija. Hän sai kesäolympialaisissa 1976 Montrealissa joukkueineen pronssia. Lisäksi hän kuului joukkueisiin, jotka sijoittuivat kymmenenneksi kesäolympialaisissa 1972 Münchenissä ja seitsemänneksi kesäolympialaisissa 1980 Moskovassa.
Franco Bertinetti

Franco Bertinetti (14. heinäkuuta 1923 Vercelli – 6. maaliskuuta 1995 Marseille) oli italialainen miekkailija. Aloitettuaan floretilla hän otti Luigi Cantonen neuvosta aseekseen kalvan. Hän oli mukana voittamassa kultaa kalvan joukkuekilpailussa kesäolympialaisissa 1952 Helsingissä ja sitten kesäolympialaisissa 1956 Melbournessa.
Bertinetti voitti joukkuekilpailuissa viisi kultaa miekkailun maailmanmestaruuskilpailuissa (1953, 1954, 1955, 1957, 1958); lisäksi hän sai niissä yksilönä yhden hopeisen ja kaksi pronssista mitalia.
Myös Bertinettin isä Marcello voitti kaksi olympiakultaa. Hänen poikansa, joka niin ikään oli nimeltään Marcello, kilpaili itsekin myöhemmin olympialaisissa.
Gerry Legras

Gerry Legras (s. 5. huhtikuuta 1966) on seychelliläinen entinen nyrkkeilijä.
Legras kilpaili Kansainyhteisön kisoissa 1994, joissa hän hävisi alle 63,5-kiloisten sarjassa toisella kierroksella. Hän hävisi toisen ottelunsa myös Atlantan olympialaisissa 1996, mutta voitti hopeaa Kuala Lumpurissa pidetyissä vuoden 1998 Kansainyhteisön kisoissa. Legras ryhtyi myöhemmin valmentajaksi ja sai vuonna 2010 Kansainväliseltä olympiakomitealta palkinnon nuorten urheilijoiden parissa tekemästään työstä.
Julkaisufoorumi-hanke

Julkaisufoorumi-hanke on suomalainen tieteellisten julkaisukanavien luokitushanke. Hankkeesta vastaa Tieteellisten seurain valtuuskunta (TSV). Aloitteen siihen teki Suomen yliopistot UNIFI ry. Hanke rahoitettiin opetus- ja kulttuuriministeriön TSV:lle myöntämällä erityisavustuksella. Hanketta seuraa valmistuneen luokituksen ylläpitovaihe. 
Luokitus kattaa tieteelliset lehdet, konferenssi- ja kirjasarjat sekä kirjakustantajat kaikilla tieteenaloilla. Julkaisukanavat on luokitettu 23:ssa tieteenalakohtaisessa paneelissa, joissa on yhteensä n. 210 henkilöjäsentä, pääosin professoreita, dosentteja ja vastaavia. 
Luokitus karsii julkaisukanavat kaksi- tai kolmiportaisesti. Ensimmäinen porras ("tieteelliset julkaisukanavat") kattaa kaikki tarkastellut kanavat. Toiselle portaalle ("johtavat tieteelliset julkaisukanavat") hyväksytään niistä tieteenaloittain korkeintaan 20 %. Kolmas porras ("korkeimman tason johtavat tieteelliset lehdet ja sarjat") on vapaaehtoinen ja sille hyväksytään puolestaan n. 25 % toisen tason julkaisuista eli n. 5 % alkuperäisistä. Luokituksen ensimmäinen versio on valmistunut vuoden 2011 lopulla. Se kattaa noin 19 500 lehteä ja sarjaa sekä noin 1 200 kirjankustantajaa.
Dreamtime

Dreamtime on The Cult -yhtyeen esikoisalbumi, joka julkaistiin 10. syyskuuta 1984. Levy nousi Britanniassa sijalle 21 ja sitä myytiin 60 000 kappaletta. Ensimmäinen single, ”Spiritwalker”, saavutti ensimmäisen sijan UK Indie Chart -listalla.
Kappaleet.
Kaikki kappaleet kirjoittanut Ian Astbury ja Billy Duffy, ellei toisin mainita.
Espanjan Grand Prix 2012

Espanjan Grand Prix 2012 (virallisesti Formula 1 Gran Premio de España Santander 2012) oli Formula 1 -kauden 2012 viides osakilpailu, joka ajettiin 13. toukokuuta 2012 Circuit de Catalunyan moottoriradalla Espanjassa.
Vapaat harjoitukset.
Williamsin kolmoskuljettaja Valtteri Bottas ajoi perjantain ensimmäisissä vapaissa harjoituksissa Bruno Sennan tilalla. Force Indian Jules Bianchi ajoi Paul di Restan tilalla, Caterhamin Alexander Rossi ajoi Heikki Kovalaisen tilalla ja HRT:n Dani Clos ajoi Narain Karthikeyanin tilalla.
Kilpailu.
Paalupaikalta kilpailuun lähti Williamsin Pastor Maldonado, kun nopeimman ajan ajanut Lewis Hamilton pudotettiin viimeiseen lähtöruutuun. Paalupaikka oli Maldonadon uran ensimmäinen. Maldonado voitti kilpailun. Toiseksi sijoittui Fernando Alonso ja kolmanneksi Kimi Räikkönen, joka ohitti lähdössä tallikaverinsa Romain Grosjeanin. Räikkösellä oli kilpailun lopussa pieni mahdollisuus nousta jopa toiseksi, kun Alonson Ferrarin renkaiden pito katosi. Viimeisten 15 kierroksen aikana Räikkösen ero Alonsoon oli isoimmillaan 21 sekuntia, kun maaliin saavuttaessa se oli kutistunut 0,8 sekuntiin.
Voitto oli Maldonadolle uran ensimmäinen ja Williamsin ensimmäinen sitten kauden Brasilian GP:n, jolloin Juan Pablo Montoya voitti kilpailun. Lisäksi voitto oli ensimmäinen venezuelalaiskuskin ajama osakilpailuvoitto Formula 1 -sarjassa. Maldonadosta tuli myös kauden 2012 toinen ensimmäisen voittonsa ottanut kuljettaja Nico Rosbergin jälkeen ja viides osakilpailuvoittaja viidessä ensimmäisessä kilpailussa.
Kilpailun jälkeen Williamsin varikkotiloissa syttyi tulipalo polttoaineen räjähdettyä samalla, kun henkilökunta oli ottamassa ryhmäkuvaa. Tulipalossa loukkaantui 16 ihmistä, joista yksi sai vakavia palovammoja.
James Hinchcliffe

James Hinchcliffe (s. 5. joulukuuta 1986 Oakville, Ontario) on kanadalainen kilpa-autoilija. Hän kilpailee tällä hetkellä IndyCar Seriesissä, Andretti Autosport -tallissa.
Ammattilaisura.
Ennen IndyCar-uraansa Hinchcliffe ajoi muun muassa kausilla 2006–2007 ja 2007–2008 jo kuopatussa A1 Grand Prix -sarjassa Kanadan tiimissä. IndyCar-debyyttinsä hän teki vuoden 2011 toisessa osakilpailussa, Alabamassa. Tulokaskaudellaan Hinchcliffe sijoittui lopulta kahdenneksitoista, ja hänet valittiin myös vuoden parhaaksi tulokaskuljettajaksi.
Newman/Haas Racing päätti jättää IndyCarin kauden 2011 jälkeen, pakottaen Hinchcliffen vaihtamaan tallia. Lopulta hän löysi tallipaikan NASCARiin siirtyneen Danica Patrickin korvaajana Andretti Autosport -tallista.
Herman Horn Johannessen

Herman Horn Johannessen (s. 5. huhtikuuta 1964 Oslo) on norjalainen entinen kilpapurjehtija ja olympiamitalisti. Hänen seuransa on oslolainen KNS.
Johannessen osallistui olympialaisiin ensimmäistä kertaa Soulissa 1988, jossa hän oli 470-luokan 13. parinsa Karl-Einar Jensenin kanssa. Hän voitti vuonna 1991 Bergenissä samassa sarjassa Euroopan-mestaruuden ja oli vuoden 1992 olympialaisissa viides Pål McCarthyn parina. Johannessen kilpaili myöhemmin soling-luokassa, jossa hän sai EM-hopeaa 1995 ja kisojen pronssia sekä 1996 että 1997. Hän oli mukana lajissa olympialaisissa 1996, joissa Norja oli yhdeksäs ja Sydneyn kisoissa 2000, joissa maan venekunta sai pronssia. Johannessen oli jäänyt luokassa MM-kilpailujen neljännelle sijalle vuonna 1999.
M/S Mariner of the Seas

M/S Mariner of the Seas on Royal Caribbean Internationalin Turussa vuonna 2003 valmistunut risteilyalus. Aluksessa on mm. kiipeilyseinä ja kuntosali.
Rakentaminen.
ALus tilattiin Kvaerner Masa Yardsin Turun telakalta. Sen köli laskettiin 27. syyskuuta 2000 telakkanumerolla 1348 ja alus laskettiin vesille 28. helmikuuta 2003. Alus luovutettiin 29. lokakuuta 2003 Nassauhun Bahamalla rekisteröidylle Mariner of the Seas Inc:lle, joka luovutti hallinnan edelleen RCCL Cruises Limitedille.
Käyttöhistoria.
Alus asetettiin 23. marraskuuta 2003 risteilyaluksena Fort Lauderdalesta Karibialle.
Tomas Scheckter

Tomas Scheckter (s. 21. syyskuuta 1980 Monte Carlo, Monaco) on eteläafrikkalainen kilpa-autoilija, joka kilpailee tällä hetkellä IndyCar Seriesissä Dreyer &amp; Reinbold Racing -tallissa. Hän on vuoden 1979 F1-maailmanmestarin Jody Scheckterin poika.
Ammattilaisura.
Ennen siirtymistään Pohjois-Amerikkaan Scheckter ajoi eri pikkuformulaluokissa tavoitteenaan paikka tulevaisuudessa F1-sarjasta. Hän oli kaudella 2001 lyhyen ajan Jaguar Racingin testikuljettajana, mutta siirtyi jo seuraavana vuonna IRL:ään. Hän otti avausvoittonsa jo tulokaskaudellaan Michiganin osakilpailussa.
Scheckter ajoi kaudella 2005-06 neljä kilpailua A1 Grand Prix -sarjassa Etelä-Afrikan riveissä.
Cheruvari Lakshmanan

Cheruvari Kottieth Lakshmanan (5. huhtikuuta 1898 Kannur – 3. lokakuuta 1970 New Delhi) oli intialainen lääkäri. Hän myös kilpaili pika-aitajuoksussa.
Lakshmanan opiskeli ensin kristillisessä koulussa Madrasissa ja jatkoi lääketieteelliseen kouluun. Hän oli Madrasissa yliopistonsa krikettijoukkueen jäsen ja menestyi myös tenniksessä yleisurheilun lisäksi. Myöhemmin Lakshmanan opiskeli lääketiedettä Lontoossa asti. Lakshmanan osallistui 110 metrin aitajuoksussa vuoden 1924 olympialaisiin, joissa hän putosi alkuerissä, ja siirtyi seuraavana vuonna Intian armeijaan lääkintätehtäviin. Hän toimi armeijassa vuoteen 1935 saakka, jonka jälkeen hänellä oli erilaisia johtajan titteleitä kuten Intian hygienia- ja kansanterveysinstituutin julkisen terveydenhuollon professorin ja johtajan työ. Lakshmanan oli myös maansa presidentin kunniakirurgi 1950-luvun lopulla ja työskenteli Punaisella Ristillä lopetettuaan uransa Intian hallinnossa. 
Lakshmanan sai uransa aikana useita palkintoja, kuten Padma Bhushanin, Ruotsin ja Neuvostoliiton Punaisen Ristin tunnustukset. Hänet nimitettiin myös Unicefin erikoiskonsultiksi, ja hän oli Intian tuberkuloosiliiton puheenjohtaja kuuden vuoden ajan 1950-luvulla.
Henry Livermore Abbott

Henry Livermore Abbott (21. tammikuuta 1842 Lowell, Massachusetts – 6. toukokuuta 1864 Wilderness, Virginia) oli Unionin armeijan majuri Yhdysvaltain sisällissodassa. Abbott oli sotilasarvoltaan majuri, mutta hänet ylennettiin postuumisti brevet prikaatikenraaliksi. Hän komensi Massachusettsin 20. vapaaehtoisjalkaväkirykmenttiä. Abbott haavottui vakavasti Wildernessin taistelussa 6. toukokuuta 1864 ja kuoli myöhemmin samana päivänä kenttäsairaalassa. 
Abbottin isä oli tunnettu tuomari ja Yhdysvaltain edustajainhuoneen edustaja Josiah Gardner Abbott.
The Beards

The Beards on Adelaidessa vuonna 2005 perustettu australialainen folkrock- ja huumorimusiikkiyhtye, jonka kappaleet kertovat parran omistamisesta.
The Beards perustettiin alun perin yhden kappaleen esittämistä varten, mutta yhtye jäikin yhteen vielä kyseisen keikan jälkeen, sillä heistä tuntui, että parroista kertovalle yhtyeelle oli tilausta. Yhtye itse ilmoittaa, että heidän tavoitteensa on puolustaa parrakkaiden ihmisten oikeuksia ja rohkaista ihmisiä kasvattamaan parta. The Beardsin samanniminen albumi on vuodelta 2007, ja vuonna 2009 ilmestyi albumi Beards, Beards, Beards. The Beardsin kolmas studioalbumi Having a Beard Is The New Not Having a Beard ilmestyi alkuvuodesta 2012. Yhtye on tehnyt kotimaassaan yhden kiertueen ja tekee toista kiertuetta kolmannen albuminsa jälkeen keväällä 2012. Lisäksi The Beards on muun muassa avannut vuoden 2009 partojen ja viiksien maailmanmestaruuskilpailut.
Siirtymätila

Siirtymätila eli transitiotila on kemiallisen reaktion reaktiokoordinaatin kohta, jossa atomiryhmällä on suurin Gibbsin energian arvo. Sitä voidaan pitää reagoivien yhdisteiden ja tuotteiden välimuotona. Reaktio voi edetä siirtymätilasta kohti tuotteita tai hajota lähtöaineiksi. Toisinaan siirtymätilaa kutsutaan nimellä aktivoitu kompleksi, joka kuitenkin on IUPACin määritelmän mukaan eri asia. Siirtymätila merkitään kemiallisessa kirjallisuudessa tyypillisesti sijoittamalla se hakasulkeisiin ja merkitsemällä kaksoisristillä ‡.
Siirtymätilan havaitseminen.
Siirtymätila on epävakaa ja hyvin lyhytikäinen. Se kestää yleensä noin 10-14 sekuntia. Siirtymätila ei ole varsinainen molekyyli, koska atomista voi lähteä enemmän sidoksia kuin valenssisäännöt sallisivat ja sidokset eivät välttämättä ole täysin muodostuneita. Siirtymätilaa ei siis voida eristää kuten välituotetta. Esimerkkinä alla on bromietaanin ja hydroksidi-ionin välisen S2N-reaktion siirtymätila
Siirtymätiloja voidaan kuitenkin havaita ja tutkia suoraan käyttämällä hyväksi pulssitettua laserspektroskopiaa.
József Gyuricza

József Gyuricza (16. tammikuuta 1934 – 11. maaliskuuta 2020) oli unkarilainen miekkailija. Hän sai kesäolympialaisissa 1956 Melbournessa pronssia floretin joukkuekilpailussa. Lisäksi hän sijoittui sen yksilökilpailussa viidenneksi. Kesäolympialaisissa 1960 Roomassa hän kilpaili vain floretin joukkuekilpailussa sijoittuen siinä neljänneksi.
Gyuricza osallistui vielä kesäolympialaisiin 1964 Tokiossa; hän kilpaili sekä floretin yksilö- että joukkuekilpailussa sijoittuen jälkimmäisessä seitsemänneksi.
Isänmaallinen mies

Isänmaallinen mies on Arto Halosen ohjaama suomalainen komediaelokuva, joka sai ensi-iltansa 4. joulukuuta 2013. Elokuvan käsikirjoittivat Halonen ja "Helsingin Sanomien" toimittaja Jouni K. Kemppainen.
Elokuva sijoittuu 1980-luvulle ja sen pääosissa ovat Martti Suosalo (Toivo) ja Pamela Tola (Aino). Elokuvan keskiössä on Suomen hiihtomaajoukkue, johon Toivo värvätään erikoislaatuisen verensä vuoksi.
Elokuva on rinnakkaisteos Halosen vuonna 2012 ilmestyneelle dokumenttielokuvalle "Sinivalkoinen valhe", joka käsittelee Suomen hiihtomaajoukkueen dopingskandaalia.
Rooleissa.
Lähde
Lajos Balthazár

Lajos Balthazár (30. kesäkuuta 1921 Budapest – 1. helmikuuta 1995 Budapest) oli unkarilainen miekkailija. Hän oli mukana kesäolympialaisissa 1956 Melbournessa saamassa hopeaa kalvan joukkuekilpailussa. Lisäksi hän sijoittui sen yksilökilpailussa neljänneksi.
Sekä kesäolympialaisissa 1948 Lontoossa että kesäolympialaisissa 1952 Helsingissä Balthazár sijoittui kalvalla joukkueen kanssa viidenneksi.
New Jack City

New Jack City on vuonna 1991 ensi-iltansa saanut rikoselokuva. Elokuvan ohjasi Mario Van Peebles ja pääosassa esiintyy Wesley Snipes.
"New Jack City" oli yksi 1990-luvun alun niin sanotun ”mustan aallon” elokuvista, nuorten afroamerikkalaisten ohjaajien esiinmarssista Yhdysvaltojen elokuvassa. Mustan aallon elokuvat menestyivät teattereissa varsin hyvin, mutta aiheuttivat paikallisia mellakoita. Muita vuoden 1991 mustien ohjaajien elokuvia olivat John Singletonin "Boyz n the Hood – kulman kundit" ja Spike Leen "Viidakkokuume".
Juoni.
Rikospomo Nino Brown johtaa jengiä nimeltä Cash Money Brothers. Jengi haluaa tulla rikkaaksi ja päättää alkaa myymään crackiä. Poliisi Scotty Appleton on jengin perässä, joille hänellä on kalavelkoja maksettavana. Scotty sulattautuu jengin sisään ja pääsee jengin johtajan Ninon suosikkityöntekijöiksi. Hänen valeroolinsa kuitenkin paljastuu, kun eräs jengiläisistä tunnistaa Scottyn poliisiksi.
Game of Death

Game of Death on vuonna 2010 ensi-iltansa saanut toimintaelokuva. Elokuvan ohjasi Giorgio Serafini ja pääosassa esiintyy Wesley Snipes.
Juoni.
Eräs diplomaatti ja hänen henkivartijansa Marcus, loukkaantuvat salamurhayrityksessä. Molemmat viedään sairaalaan, jossa salamurhaajat onnistuvat saamaan diplomaatin vangikseen. Marcus yrittää pelastaa diplomaatin salamurhaajilta, jotka ovat entisiä henkivartijoita.
Manuella Kalili

Manuella Kalili (2. marraskuuta 1912 Honolulu, Havaiji – 14. syyskuuta 1969 Honolulu) oli yhdysvaltalainen uimari. Hän kilpaili kesäolympialaisissa 1932 Los Angelesissa ja oli siellä mukana saamassa hopeaa 4 × 200 metrin vapaauintiviestissä; lisäksi hän sijoittui neljänneksi 100 metrin vapaauinnissa.
Kalili voitti myös yhden AAU-mestaruuden vuonna 1931. Hän oli Maiola Kalilin veli.
Rauman Kanali

Rauman Kanali on Rauman keskustan halki kulkeva noin 1,8 kilometriä pitkä kanava (kanaali), joka on osa Raumanjokea. Rauman murteessa siitä käytetään nimitystä "Rauman ganal".
Raumanjoki.
Noin neljä kilometriä pitkä Raumanjoki yhdistää Rauman keskustan itäpuolella sijaitsevan pienen Äyhönjärven Selkämereen. Raumanjoki on alun perin ollut Äyhönjärven ja meren yhdistävä kapea salmi, joka maankohoamisen myötä on mataloitunut ja lopulta muodostunut joeksi.
Maankohoaminen on mataloittanut myös Raumanjoen niin, että nykyään se on vain parin metrin levyinen ja muutamia kymmeniä senttimetrejä syvä. Vielä keskiajalla joen pinta oli neljä metriä korkeammalla ja se on ollut jopa parikymmentä metriä leveä. Tällöin joki on ollut purjehduskelpoinen aina Äyhönjärveen saakka. Joen vanha leveä uoma on parhaiten nähtävissä Pyhän Ristin kirkon kohdalla, jossa Raumanjoki virtaa syvän kuivuneen uoman pohjalla. Hydrologisesti sitä ei enää pidetäkään jokena vaan purona. Kuljettuaan Vanhan Rauman pohjoisosan halki joki jatkaa Nortamonkadun alitettuaan Rauman Kanalina kohti merta.
Kanaali.
Raumanjoki oli 1800-luvulle tultaessa mataloitunut niin, että kulkeminen sitä pitkin Rauman satamaan oli tullut mahdottomaksi. Kanaalin suunnittelu aloitettiin vuosisadan puolivälissä ja se valmistui vuonna 1872. Kanaali alkaa vain muutaman metrin levyisenä Raumanjoen ja Nortamonkadun risteyskohdasta kulkien etelään kadun suuntaisesti. Kauppakadun ohitettuaan se levenee ja muuttuu veneilykelpoiseksi. Arkkitehti Ilmari Lahdelman suunnitteleman Rauman kaupunginkirjaston edustalla kanaali kääntyy länteen, laskien mereen Rauman satamassa. Kanaalin varrella sijaitsevat myös arkkitehti Olli Pekka Jokelan suunnittelema Rauman virastotalo, Rauman kaupunginteatteri sekä Rauman kauppaoppilaitos. Virastotalon kohdalla kanaalissa on pienvenesatama.
Kauppakadun ja Valtakadun välisellä osuudella kanaalissa on kuvanveistäjä Kerttu Horilan teos "Kolme Sulotarta", joka koostuu kolmesta luonnollista kokoa olevasta kanaalissa kylpevästä naisesta. Rauman Kanali esiintyy myös kulttuurissa. Kanalista on useita mainintoja raumalaisten kirjailijoiden Hj. Nortamon sekä Unto ja Tauno Koskelan tuotannossa. Vuonna 1967 folk-yhtye Hootenanny Trio levytti kansansävelmän "Rauman ganal", joka löytyy muun muassa albumilta Esplanadi.
Suomen pitkäaikaisin pakkolaitosvanki, neljä ihmistä surmannut Jarmo Koskinen tunnetaan lempinimellä "Kanaali-Koskinen". Nimen hän sai heitettyään yhden uhrinsa Rauman Kanaliin vuonna 1979.
Richard Norris Williams

Richard ”Dick” Norris Williams II (29. tammikuuta 1891 Geneve, Sveitsi – 2. kesäkuuta 1968), tunnetaan myös nimellä R. Norris Williams, oli yhdysvaltalainen tennispelaaja.
Davis Cupissa Williams edusti maataan kymmenessä maaottelussa. Hänet valittiin International Tennis Hall of Fameen vuonna 1957. Hän oli tenniksen maailmanlistalla parhaimmillaan neljäntenä. Hänen parhaimpiin suorituksiinsa kuuluivat olympiakulta sekanelinpelissä Pariisissa 1924 ja kaksi Yhdysvaltain mestaruuskilpailujen kultamitalia kaksinpelissä. Wimbledonissa hän voitti nelinpelin mestaruuden vuonna 1920.
Williams selviytyi uponneesta Titanic-laivasta vuonna 1912.
Kōtarō Sakurai

Kōtarō Sakurai (; s. 29. kesäkuuta 1994 Tokio) on japanilainen moottoriurheilija.
Sakurai aloitti Karting-uransa 9-vuotiaana vuonna 2003. Hän voitti useita Junior Kart -kilpailuja. Hän ajoi Kartingia suurimman osan kotimaassaan Japanissa, mutta kilpaili myös Australiassa. Vuonna 2010 Sakurai ajoi Formula BMW Pacific -sarjassa sijoittuen sarjan kahdeksanneksi. Vuonna 2011 Sakurai kilpaili Britannian Formula 3 -sarjassa, jossa hän voitti Britannian National Class mestaruuden. Hän ajoi samana vuonna Toyota Racing Series -sarjassa sijoittuen sarjan 14:nneksi ja European F3 Open -sarjassa ajaen kaksi kilpailua. Vuonna 2012 Sakurai kilpaili GP3-sarjassa Status Grand Prix -tallin kuljettajana kuusi kilpailua saavuttamatta pisteitä. Hän ajoi myös kaksi kilpailua Auto GP World Series -sarjassa saavuttaen kuusi pistettä. Kaudella 2013–2014 Sakurai ajoi MRF Challenge Formula 2000 -sarjaa.